Folketing
2006-05-03

Ja, det er jo dejligt at høre en så positiv tilgang til det, der er substansen i det her forslag. Uanset om man så vælger den ene eller den anden eller den tredje form, så er det væsentligste for forslagsstillerne naturligvis, at indholdet bliver til virkelighed. Man må også undre sig over, at tiden er gået, når der jo i virkeligheden ligger så mange gode argumenter for at indføre pantsystemet så hurtigt som overhovedet muligt. Vi har allerede hørt, at forslaget i sin gennemførelse betyder et mindre ressourceforbrug. Det betyder, at vi får en mindre visuel forurening af naturen med de gener, der ligger i dét. Vi har allerede hørt, at det bliver nemmere for forbrugeren, når man skal aflevere flasker, så der er altså også fordele dér. Vi ved – og det var den konservative ordfører også inde på – at Dansk Retursystem er klar til at gå i gang. Branchen bredt set er også klar til at gå i gang.